stanford-oval/wikipedia huggingface dataset:
סיסטם אוף אה דאון
היסטוריה > 2001–2003: Toxicity ו-Steal This Album!

ב-3 בספטמבר 2001, תוכננה הופעת השקה לאלבום האולפן השני של הלהקה. מטרת ההופעה הייתה להודות למעריצי הלהקה והכניסה לחניון בו התקיימה ההופעה הייתה בחינם וללא הרשמה מראש. בעוד נערכו ל-3500 משתתפים, בפועל, הגיעו יותר מ-7000, והמשטרה אסרה על קיום ההופעה מטעמי בטיחות אך לא הודיעה דבר לקהל. המעריצים שחיכו יותר משעה ולא הבינו למה הלהקה לא עולה, החלו להתפרע, עלו לבמה והרסו את כל ציוד הנגינה וההגברה בשווי עשרות אלפי דולרים. בהמשך הקהל אף החל להשליך אבנים לעבר שוטרים, לשבור חלונות ולהפיל שירותים ניידים. ההתפרעויות נמשכו כשש שעות, ובמהלכן נעצרו שישה מעריצים. מנהל הלהקה, טען כי ניתן היה למנוע את הבלאגן לו הייתה המשטרה מתירה ללהקה להופיע, או לחלופין מודיעה למעריצים כי לא ניתן לקיים את ההופעה בתנאים אלו. הופעה שתוכננה ליום שאחרי בוטלה גם היא, מחשש לחזרה על ההתפרעויות.
הפריצה הגדולה של הלהקה הייתה בצאת האלבום השני, "Toxicity" (תרגום חופשי: רעילות), שיצא קודם בארצות הברית ובקנדה, ושזכה בתואר הכבוד המפוקפק "האלבום הראשון שיצא באמריקה לאחר ה-11 בספטמבר". אחד משירי האלבום המפורסמים והשנויים במחלוקת הוא "Chop Suey!‎" (כנראה קיצור של "Chop Suey-cide" שפירושו התאבדות) שהתפרסם כבר בסוף הקיץ של 2001. שמו של השיר הגיע משיר שנקרא "אבא ארמניה" ונכתב על רצח העם הארמני בזמן מלחמת העולם הראשונה. הדובר בשיר שואל את אלוהים מדוע הוא זונח אותו, ו"אבא ארמניה" עונה לו בתשובה שממנה ניתן להסיק שהוא מצדיק התאבדות. בשירים נוספים של הלהקה ניתן להבחין על רמזים פציפיסטים, כנראה עקב רצח העם הארמני. בשנים 2001 ו-2002, קיבלה הלהקה חשיפה רבה ללהיטים שלה.
בשנת 2001, יצאה הלהקה לסיבוב הופעות יחד עם להקת סליפנוט ברחבי ארצות הברית ומקסיקו. במהלך אחת ההופעות טען המתופף, שאבו, כי הותקף על רקע גזעני מאחד מאנשי האבטחה באולם, ונזקק לטיפול רפואי בעקבות כך. בהמשך הגיש שאבו תביעה נגד חברת האבטחה. למרות המקרה, הסיבוב נחשב להצלחה, והלהקות המשיכו לשתף פעולה בסיבוב נוסף בשם "Pledge of Allegiance Tour".
השם לאלבום האולפן השלישי של הלהקה, "Steal This Album!" ("גנוב את האלבום הזה!") ניתן לו לאחר שקובץ שהקלטות מתקופת האלבום הקודם, Toxicity דלף לרשת בשם "Toxicity 2". הלהקה פרסמה הודעה שבה הם מביעים את אכזבתם הרבה מכך שמעריציהם מקשיבים לחומרים לא גמורים. לכן החליטה הלהקה להוציא את החומרים כאלבום חדש, ורמזה על הסיפור בשם שלו. רוב השירים נערכו, שמות השירים, המילים והלחנים שונו, ונוספו מספר שירים חדשים שלא הודלפו. לבסוף האלבום שיצא היה שונה באופן משמעותי מהאלבום שהודלף. שם האלבום הוא גם עיוות לשם הספר "Steal This Book" של אבי הופמן.
אף על פי שבתקשורת נתפס האלבום כאוסף צדדי של שירי בי סייד, התעקשה הלהקה כי שירי האלבום שווים באיכותם לאלו של האלבום הקודם. סולן הלהקה, סרג' טנקיאן, אמר שהשירים לא נכנסו לאלבום הקודם "כי הם לא התאימו התקשרו לגמרי לרעיון של האלבום". טנקיאן ומתופף הלהקה, ג'ון דאלמיין, הצהירו כי זהו האלבום האהוב עליהם מבין אלבומי הלהקה.
היסטוריה > 2004–2005: Mezmerize ו-Hypnotize

בינואר 2004 דלף לרשת סינגל בשם "Cigaro" שזכה לשבחים מהמעריצים. חלק ממעריצי הלהקה טוענים שההדלפה נעשתה במכוון על ידי חברי הלהקה, מכיוון שמקור ההדלפה הוא אתר בשם Mesmerize, בדומה לשם האלבום שעתיד היה לצאת, ומכיוון שהלהקה ביצעה את השיר ימים אחדים לאחר ההדלפה במסגרת ה-Big Day Out, פסטיבל מוזיקת רוק שנערך אחת לשנה באזור אוסטרליה.
בשנת 2004 עבדה הלהקה על שני אלבומים בו זמנית, על מנת להוציא אותם לאור ב-2005. האלבום הראשון שנקרא "Mezmerize" (עיוות של "Mesmerize" שפירושה "לרתק") יצא ב-17 במאי, הוביל את מצעדי המוזיקה בארצות הרבית, קנדה, אוסטרליה ומדינות נוספות ברחבי העולם. זהו האלבום השני של הלהקה שעושה זאת. בשבוע הראשון ליציאתו, נמכרו 800,000 עותקים של האלבום. הסינגל הראשון שיצא לאור מהאלבום נקרא 'B.Y.O.B.'. המילים בשיר מטילות ספק בנושא הגיוס לצבא האמריקני. סינגל זה הוביל את מצעדי הבילבורד Billboard Modern Rock ו-Mainstream Rock, וזיכה את הלהקה בפרס גראמי ב-2006 בקטגוריית ביצועי הרוק הטובים ביותר. סינגל נוסף שיצא לאור מהאלבום נקרא 'Question!', ואת קליפ הווידאו שלו ביים בסיסט הלהקה, שאבו אודאג'יאן. לאחר צאת האלבום יצאה הלהקה לסיבוב הופעות ברחבי ארצות הברית וקנדה, בשיתוף להקות דה מארס וולטה ו'Bad Acid Trip'.
האלבום השני, "Hypnotize" ("להפנט"), יצא רק ב-22 בנובמבר של אותה שנה. האלבום הגיע למקום הראשון במצעד המכירות של בילבורד, וכך הפכה הלהקה, יחד עם הביטלס, Guns N' Roses, והראפרים טופאק שאקור ו-DMX, שזכו עם שני אלבומים שונים, במקום הראשון, בשנה אחת. הסינגל הראשון שיצא הוא 'Hypnotize', ולאחריו יצאו 'Kill Rock 'n Roll' ו-'Lonely Day'. האחרון אף התמודד לתואר 'ביצוע הרוק הכבד של השנה' בטקס פרסי גראמי ה-49, אך הפסיד ל-"Woman", של Wolfmother.
בעוד שבאלבומים הקודמים, רוב המילים לשירים נכתבו על ידי טנקיאן, ורוב המוזיקה הולחנה בשיתוף בין טנקיאן, מאלכיאן, ולפעמים גם אודאג'יאן, חלק ניכר משירים האלבומי Mezmerize ו-Hypnotize נכתבו על ידי מאלכיאן, שהצטרף גם לתפקיד הסולן, והשאיר בחלק מהשירים את טנקיאן לנגן בקלידים ולעשות קולות רקע בלבד.
את עטיפות האלבומים, שתוכננו להתחבר זו עם זו, עיצב אביו של דארון, הצייר והאמן הארמני, ורטן מאלכיאן.
היסטוריה > 2006: הפסקת פעילות

במאי הודיעה הלהקה על התפרקות. מאלכיאן אישר שמדובר בהפסקה לכמה שנים, ואודאג'יאן טען שמדובר בשלוש שנים לכל הפחות. בריאיון ל"MTV" אמר אודאג'יאן: "אנחנו לא נפרדים. אם זה היה המצב, לא היינו מופיעים בפסטיבל אוזפסט השנה. אנחנו הולכים לעשות הפסקה ארוכה מאוד כדי לעשות דברים בנפרד. היינו יחד בלהקה עשר שנים, ואני חושב שבריא לנוח קצת". ההופעה האחרונה של הלהקה לפני הפרידה התרחשה ב-13 באוגוסט 2006, בוסט פאלם ביץ', פלורידה. "הלילה זו ההופעה האחרונה בה אנו מנגנים יחד בזמן הקרוב", אמר מאלכיאן לקהל במהלך ההופעה, "אנחנו נחזור, רק לא יודעים מתי".
במהלך תקופת הפרידה, הקים מאלכיאן להקה בשם Scars on Broadway, שאליה הצטרף גם דאלמיאן. לאחר אלבום אחד שנשא את שם הלהקה, הפכה הלהקה לרדומה ודאלמיאן פרש ממנה. אלבום נוסף של להקה זו יצא בשנת 2018 בשם 'Daron Malakian and Scars On Broadway'. דאלמיאן, מלבד עבודתו עם הלהקה, הקים להקה משלו, 'Indicator', וכן פתח את 'טורפדו קומיקס', חנות קומיקס מקוונת. אודאג'יאן יחד עם ריזה מוו טאנג קלאן, הקים להקת היפ-הופ בשם 'AcHoZeN', שהופיע כלהקתו של ג'ורג' קלינטון. טנקיאן בחר בקריירת סולו והוציא את אלבום הסולו הבכורה שלו 'Elect the Dead' בסתיו 2007. קריירת הסולו המשיכה גם לאחר שהלהקה התאחדה מחדש, והוא המשיך להוציא אלבומים שהפיק כמעט לבדו גם מאוחר יותר.
היסטוריה > 2010–2015: איחוד מחדש וסיבוב הופעות

ב-29 בנובמבר 2010, לאחר מספר שבועות של שמועות באינטרנט, הלהקה הודיעה רשמית על איחוד מחדש למספר פסטיבלים של מוזיקה, ואכן הופיעה במהלך קיץ 2011 במספר פסטיבלי מוזיקה מובחרים באירופה. סיבוב ההופעות החל ב-10 במאי 2011 באדמונטון, אלברטה.
ב-23 בנובמבר 2014, הלהקה הודיעה על סיבוב הופעות נוסף בשם 'Wake Up The Souls' לציון 100 שנה לרצח העם הארמני. ההופעה הראשונה של הסיבוב בארמניה התקיימה ללא תשלום בכיכר הרפובליקה בירוואן, בירת ארמניה. להודעה צירפה הלהקה מכתב שמפרט על משמעות הסיבוב, ותוקף את העם הטורקי על מעשיו בעבר, ועל ניסיון ההשתקה שלו בהווה.
היסטוריה > 2016–הווה: אלבום שישי

בנובמבר 2016 חשף ג'ון דאלמיאן כי הלהקה עובדת על אלבום חדש, ולמרות הלחץ שמופעל עליה להוציא אותו היא מתעכבת, שכן חברי הלהקה מעוניינים להרגיש בטוחים בשירי האלבום. במאי 2020, בריאיון לתקשורת הודיע סרג' טנקיאן שבכוונתו להוציא מיני-אלבום שיכיל שירי רוק שנכתבו ללהקה אך לא יצאו על ידה מעולם.
בעקבות מלחמת נגורנו קרבאך השנייה ב-2020 הוציאה הלהקה שני שירים חדשים: Protect The Land ו-Genocidal Humanoidz. הלהקה הצהירה שאת הרווחים מהשירים הם יעבירו לטובת הארמנים.
ז'אנר והשפעות מוזיקליות > ז'אנר

הלהקה משתמשת בשיריה במגוון כלים החל מגיטרות חשמליות, סיטארים, גיטרת 12 מיתרים ועד לכלים מזרח-אסייתיים מסורתיים רבים. הלהקה הושפעה בצורה בולטת מלהקות ההבי מטאל המיתולוגיות בלאק סבאת' וסלייר, אבל גם מהרבה סגנונות מוזיקליים אחרים כמו ג'אז, פיוז'ן, מוזיקה ארמנית עממית, רוק קלאסי, בלוז, אינדסטריאל מטאל, ואפילו, מבחינה ווקאלית, מאופרה.
בקרב מעריצי הלהקה ואוהדי מוזיקת ההבי מטאל קיים ויכוח ישן על אודות הסגנון המוזיקלי אליו הלהקה משתייכת. הלהקה לרוב נחשבת ללהקת מטאל אלטרנטיבי, עם מאפיינים של מטאל אוונגרדי ושל נו-מטאל.
דארון מאלכיאן, גיטריסט הלהקה, צוטט על ידי המגזין Guitar World כמי שהיה שמח אילו לא הייתה הלהקה מתפרסמת כלהקת נו-מטאל ואפילו הכחיש את השמועה שהם חלק מגל הלהקות לקורן או כל השפעה שלו מהם. סרג' טנקיאן, לעומת זאת, טען בראיון שנערך איתו שהלהקה לא יכולה להיכלל בשום ז'אנר מוזיקלי כלשהו.
ז'אנר והשפעות מוזיקליות > מסרים

במאי 2006 פורסם בבריטניה ספר ביוגרפיה של הלהקה בשם "System of a down: right here in hollywood" של הסופר בן מאיירס. באותה השנה, הופיעו סרטי וידאו וראיונות עם חברי הלהקה, שעסקו בהשפעת הלהקה, על הגברת המודעות להכרה ברצח העם הארמני והתנגדות להכחשת השואה מצד הממשל הטורקי. בסרט "Screamers" משנת 2006 שעסק בנושא, הופיעה עדותו של שורד רצח העם הארמני, סבו של סולן הלהקה. כמו כן נפגשו סרג' וג'ון עם דניס הסטרט, יושב ראש בית הנבחרים, כדי לקדם הכרה רשמית של ממשלת ארצות הברית ברצח זה. סרטי וידאו של השניים מפגינים מול שגרירות טורקיה מופיעים אף הם בסרט יחד עם קטעים מהופעות הלהקה.
פרסים ומועמדויות

במאי 2006 בחר ערוץ המוזיקה VH1, את "Toxicity" במקום ה-14 מתוך ארבעים שירי המטאל הגדולים ביותר.
"B.Y.O.B." זכה בפרס גראמי על ביצוע ההארד רוק הטוב ביותר לשנת 2006.
"Aerials" ו-"Hypnotize" אף הגיעו למקום הראשון במצעד השירים האלטרנטיביים של בילבורד.
הלהקה הייתה מועמדת לארבעה פרסי גראמי.
הלהקה הוציאה חמישה אלבומי אולפן, ששלושה מהם זכו במקום הראשון בבילבורד 200.
הלהקה מכרה למעלה מ-40 מיליון אלבומים ברחבי העולם.
בטקס ה-EMA‏ (Mtv Europe Music Awards) בשנת 2005 זכתה הלהקה בפרס בקטגוריית מוזיקה אלטרנטיבית.
חברי הלהקה

סרג' טנקיאן - סולן, קלידן, גיטרה
דארון מאלכיאן - גיטרה, קולות
שאבו אודאג'יאן - בס
ג'ון דאלמיאן - תופים
חברי הלהקה > חברי להקה בעבר

אונטרוניק חצ'טוריאן - תופים וקול שני
סרג' טנקיאן
דארון מאלכיאן
שאבו אודאג'יאן
ג'ון דאלאמיאן
דיסקוגרפיה > אלבומי דמו

Untitled 1995 Demo Tape ‏(1995)
Demo Tape 1 ‏(1995)
Demo Tape 2 ‏(1996)
Demo Tape 3 ‏(1997)
Demo Tape 4 ‏(1997)
דיסקוגרפיה > אלבומי אולפן

"System of a Down" ‏(1998)
"Toxicity" ‏(2001)
"Steal This Album!" ‏(2002)
"Mezmerize" ‏(2005)
"Hypnotize" ‏(2005)
דיסקוגרפיה > אלבומי אוסף

"Storaged Melodies" ‏(2002)
דיסקוגרפיה > סינגלים

"War?" מהאלבום System of a Down, ‏(1997)
"Sugar" מהאלבום System of a Down, ‏(1998)
"Spiders" מהאלבום System of a Down, ‏(1999)
"?War" מהאלבום System of a Down, ‏(2000)
"!Chop Suey" מהאלבום Toxicity, ‏(2001)
"Aerials" מהאלבום Toxicity, ‏(2002)
"Toxicity" מהאלבום Toxicity, ‏(2002)
"Fuck The System" מהאלבום Steal This Album!, ‏(2002)
"!Boom" מהאלבום Steal This Album!, ‏(2002)
"B.Y.O.B" מהאלבום Mezmerize, ‏(2005)
"!Question" מהאלבום Mezmerize, ‏(2005)
"Hypnotize" מהאלבום Hypnotize, ‏(2005)
"Lonley Day" מהאלבום Hypnotize, ‏(2006)
"Protect The Land / Genocidal Humanoidz" ‏ (2020)
הערות שוליים

1 2  System of a Down discography - RYM/Sonemic, Rate Your Music (באנגלית)
↑  בן מאיירס, 14, System Of A Down: Right Here in Hollywood, 2007. (באנגלית)
1 2  OnTronik :: System of a Down Information - OnTronik :: New Profile for 2010's MySpace Blog |, archive, ‏2010-02-20 (באנגלית)
↑  Rock City Award Nominees 1997, rockcitynews (באנגלית)
↑  SYSTEM OF A DOWN Memorabilia when I was drumming for them, archive, ‏2010-02-20 (באנגלית)
↑  Paul Rogers, The Wraith's Dark Punk Isn't All Doom and Gloom, LA Weekly, ‏2018-03-02 (באנגלית)
↑  Police Blame Promoter for Riot at Concert, Los Angeles Times, ‏2001-09-05 (באנגלית)
↑  Gil Kaufman, System Of A Down Bassist Sues Security Team For Humiliating Him In Front Of Fans, MTV News (באנגלית)
↑  Steal This Album!, System of a Down (באנגלית)
↑  Archive Chris Harris, System Of A Down Make It A Double With Chart-Topping Hypnotize, MTV News (באנגלית)
↑  Archive Chris Harris, System Of A Down Aren't Breaking Up; They're Going On Hiatus, MTV News (באנגלית)
↑  Moonette, West Palm Beach, FL - August 13 2006 Review, archive, ‏2007-05-15 (באנגלית)
↑  אור ברנע, להקת "סיסטם אוף א-דאון" חוזרת, באתר ynet, 26 בנובמבר 2010
↑  סיסטם אוף א דאון מתאחדים, באתר וואלה, 26 בנובמבר 2010
↑  System Of A Down Announce North American Dates With Gogol Bordello, archive, ‏2011-03-04 (באנגלית)
↑  System of a Down reunite for "Wake Up the Souls" tour, Consequence of Sound, ‏2014-11-25 (באנגלית)
↑  Chris Kissel, Serj Tankian Goes Symphonic — Then It's Back to System of a Down, LA Weekly, ‏2016-11-08 (באנגלית)
↑  Q&A: Serj Tankian Talks His New Electronic Project and How 'Normal' Is 'Extinction', Spin, ‏2020-05-14 (באנגלית)
↑  System of a Down by System of a Down - RYM/Sonemic (באנגלית), נבדק ב-2023-05-28
↑  Toxicity by System of a Down - RYM/Sonemic (באנגלית), נבדק ב-2023-05-28
| סיסטם אוף אה דאון |
| --- | --- | --- |
דארון מאלכיאן • סרג' טנקיאן • שאבו אודאג'יאן • ג'ון דאלמיאן
אונטרוניק חצ'טוריאן
| אלבומי אולפן | System of a Down (1998) • Toxicity (2001) • Steal This Album! (2002) • Mezmerize (2005) • Hypnotize (2005) |  |
| מיני אלבומים | Untitled 1995 Demo (1995) • Demo Tape 1 (1995) • Demo Tape 2 (1996) • Demo Tape 3 (1997) • Demo Tape 4 (1997) • Storaged Melodies (2002) |  |
| סינגלים | Sugar • Spiders • Chop Suey! • Toxicity • Aerials • Innervision • Boom! • B.Y.O.B. • Question! • Hypnotize • Lonely Day • Kill Rock 'n Roll |  |
| סיבובי הופעות | Mezmerize / Hypnotize Tour • System of a Down Reunion Tour • Wake Up The Souls Tour |  |
קטגוריה:System of a Down • פורטל:הבי מטאל
| --- | --- |
בקרת זהויות :  BnF: cb14027110d (data)  GND: 10329276-7  ISNI: 0000 0001 2105 5332  LCCN: no2001035640  MusicBrainz: cc0b7089-c08d-4c10-b6b0-873582c17fd6  NKC: xx0018913  SUDOC: 087933225  VIAF: 123362620   WorldCat (עם VIAF): 123362620
הנרדף (סרט, 2025)

| --- | --- |
 מבוסס על:  הנרדף מאת סטיבן קינג
 בימוי:  אדגר רייט
 הופק בידי:  אדגר רייט נירה פארקר סיימון קינברג
 תסריט:  אדגר רייט מייקל באקול
 עריכה:  פול מצ'ליס 
 שחקנים ראשיים:  גלן פאוול ג'יימי לוסון ג'וש ברולין מייקל סרה קייטי אובריאן דניאל עזרא קארל גלוסמן לי פייס אמיליה ג'ונס ויליאם ה. מייסי
 צילום:  צ'ונג הון-צ'ונג 
 מדינה:  ארצות הברית ארצות הברית בריטניהבריטניה
 חברת הפקה:  פרמאונט, הנרדף (סרט, 2025) 
 הקרנת בכורה:  ארצות הברית 7 בנובמבר 2025
 שפת הסרט:  אנגלית
 סוגה:  סרט מדע בדיוני, סרט פעולה 
 דף הסרט ב־IMDb
 
הנרדף (באנגלית: The Running Man) הוא סרט מותחן דיסטופי עתידי בבימויו של אדגר רייט, שגם הפיק וכתב את התסריט יחד עם מייקל באקול, ומבוסס על רומן באותו השם משנת 1982 מאת סטיבן קינג. יהיה זה העיבוד הקולנועי השני לספר, לאחר סרט קודם באותו השם שיצא בשנת 1987.
הסרט עתיד לעלות לאקרנים ב-7 בנובמבר 2025.
רקע עלילתי

בשנת 2025 במציאות דיסטופית, מתקיימת תוכנית בשם "הנרדף" בה המתמודדים נרדפים ברחבי העולם על ידי ציידים רצחניים בכדי לזכות בכסף.
צוות שחקנים

גלן פאוול – בן ריצ'רדס
ג'יימי לוסון – שילה ריצ'רדס, אשתו של בן
ג'וש ברולין – דן קיליאן, מפיק התוכנית
מייקל סרה – בראדלי ת'רומקטון, מורד שעוזר לבן
קייטי אובריאן – מתמודדת
דניאל עזרא – מתמודד
קארל גלוסמן – צייד
לי פייס – אוון מקון, צייד
אמיליה ג'ונס – אמיליה ויליאמס
ויליאם ה. מייסי – מארק
דייוויד זאיאס
שון הייז
הפקה

בשנת 2017 חשף אדגר רייט בתשובה לשאלה שקיבל בטוויטר כי היה מעוניין ליצור גרסה מחודשת של סרט על פי ספרו של סטיבן קינג "הנרדף". בפברואר 2021 הודיעה חברת סרטי פרמאונט כי סרט המבוסס על הספר נמצא בפיתוח, וכי אדגר רייט יביים את הסרט וגם יכתוב את התסריט יחד מייקל באקול. סיימון קינברג, אחד ממפיקי הסרט, הוא זה שבחר כי רייט יביים אותו. לפי הדיווח הסרט לא יהיה עיבוד מחודש לסרט משנת 1987 אלא עיבוד נאמן יותר לחומר המקור.
באפריל 2024 נודע כי גלן פאוול לוהק לתפקיד הראשי, יתר הליהוקים הוכרזו באוקטובר ובדצמבר באותה השנה.
הצילום העיקרי החל בנובמבר 2024 בבריטניה. צילומי הסרט צפויים להסתיים במרץ 2025.
הערות שוליים

↑  Ryan Lattanzio, Edgar Wright Set to Direct Stephen King’s Dystopian Classic ‘The Running Man’, IndieWire, ‏2021-02-19 (באנגלית אמריקאית)
↑  Mike Fleming Jr, Edgar Wright To Direct Stephen King’s ‘The Running Man’ At Paramount Pictures; Simon Kinberg’s Genre Films Producing, Deadline, ‏2021-02-19 (באנגלית אמריקאית)
↑  Brent Lang, Glen Powell to Star in Edgar Wright’s Stephen King Movie ‘The Running Man’ for Paramount, Variety, ‏2024-04-11 (באנגלית אמריקאית)
↑  Justin Kroll, Sean Hayes Sets Back-To-Back Films For 2025 With ‘Running Man’ And ‘Is This Thing On’ From Bradley Cooper, Deadline, ‏2024-12-20 (באנגלית אמריקאית)
↑  Borys Kit, Katy O’Brian Joins Glen Powell in ‘The Running Man’ For Edgar Wright, Paramount (Exclusive), The Hollywood Reporter, ‏2024-10-04 (באנגלית אמריקאית)
↑  Ellie Calnan2024-11-04T11:02:00+00:00, Edgar Wright’s ‘The Running Man’ starring Glen Powell begins filming in UK, Screen (באנגלית)
↑  Kate Erbland, Glen Powell Isn’t Taking a Moment of His Wild, Crazy, Totally Surreal Year for Granted, IndieWire, ‏2024-12-05 (באנגלית אמריקאית)
שלום פרייברגר

| --- | --- |

הרב ד"ר שלום (מירוסלאב) פרייברגר  תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  9 בינואר 1903 זאגרב, האימפריה האוסטרו-הונגרית האימפריה האוסטרו-הונגרית
 נרצח:  7 במאי 1943 (בגיל 40) מחנה ההשמדה אושוויץ
 מקום פעילות:  אוסייק, זאגרב, ממלכת יוגוסלביה
 תקופת הפעילות:  1929–1943 (כ־14 שנים) 
 השתייכות:  יהדות אורתודוקסית
 בני דורו:  הינקו אורבך, מוריץ לוי
הרב ד"ר שלום (מירוסלאב) פרייברגר (בסרבו-קרואטית: Miroslav Šalom Freiberger;‏ 9 בינואר 1903, זאגרב, האימפריה האוסטרו-הונגרית – 7 במאי 1943, מחנה ההשמדה אושוויץ) היה הרב הראשי האחרון ליהודי זאגרב בתקופה שקדמה לשואה ונרצח במחנה ההשמדה אושוויץ.
קורות חייו

שלום פרייברגר נולד בזאגרב לאנטון שהיה נגר במקצועו והיגר לזאגרב מקרלובץ ולאנה לבית קאופמן. לשלום פרייברגר היו שתי אחיות: הילדה וליוביצה.
פרייברגר רכש השכלה אקדמית בברלין ובתקופה זו השתמש בשם הפרטי פריץ, שהיה בעל קונוטציה גרמנית. הוא למד משפטים ובהמשך ב-1927, רכש תואר דוקטור לתאולוגיה באוניברסיטת וירצבורג. לאחר תום לימודיו שב לזאגרב. בין 1929–1936 כיהן כסגן הרב הראשי ליהודי אוסייק תחת שמעון אונגר. הוא נישא לאירנה לבית שטיינר ולזוג נולד בן אחד, ראובן. ב-1936 התמנה לרב הקהילה בזאגרב שהייתה השנייה בגודלה בממלכת יוגוסלביה. בתקופה זו גם הוציא לאור שני ספרי היסטוריה על תולדות עם ישראל.
ב-1941, התמנה לרב הראשי של העיר זאגרב. באותה שנה, לאחר כיבוש יוגוסלביה על ידי גרמניה הנאצית וכינון מדינת קרואטיה העצמאית בשלטון האוסטאשה, הוחל ברדיפות יהודים. הרב פרייברגר, שהיו לו קשרים עם ראשי הכנסייה הקתולית בזאגרב ועם ראשי קהילות יהודיות מחוץ ליוגוסלביה ובכלל זה ועדת העזרה וההצלה בבודפשט, פעל להצלת בני קהילתו באמצעותם. כפועל יוצא מפעולותיו נשלחו 11 ילדים ובני נוער להונגריה ולטורקיה ומשם עלו חלקם לארץ ישראל המנדטורית. בין העולים היה בנו ראובן.
הרב עצמו סירב לעזוב את קהילתו ולתקופה מסוימת מצא מחסה בביתו של הארכיהגמון אלויזיה סטפינאץ.
באביב 1943 נעצר הרב פרייברגר וב-5 במאי הועלה על הטרנספורט האחרון מזאגרב לאושוויץ. ב-7 במאי, בעת הגיעו לאושוויץ, נורה הרב פרייברגר למוות משום שמָחָה על היחס שניתן לבני קהילתו שהגיעו עמו. רעייתו אירנה נרצחה בהמשך.
בנו יחידו של הרב פרייברגר, ראובן ירון שהיה מלחין, מנצח, מוזיקאי ומראשוני מקהלת רינת, נהרג ב-1956 במהלך מבצע קדש.
הערות שוליים

1 2  "הקול" - ביטאון הקהילה היהודית בזרגרב, גיליון 113, 2013, עמודים 12 - 14, אוחזר ב-13 באוגוסט 2015 (בקרואטית).
↑  הקהילה היהודית באוסייק, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמוד 29.
↑  הקהילה היהודית בזאגרב, בתוך: צבי לוקר (עורך), פנקס הקהילות - יוגוסלאוויה, עמוד 138.
↑  קרואטיה העצמאית, באתר יד ושם, אוחזר ב-15 בספטמבר 2014.
↑  הקהילה היהודית בזאגרב, בתוך: צבי לוקר (עורך), פנקס הקהילות - יוגוסלאוויה, עמוד 143.
↑  מבוא, בתוך: צבי לוקר (עורך), פנקס הקהילות - יוגוסלאוויה, עמוד 21.
↑  ראובן ירון, באתר זמרשת, אוחזר ב-18 בספטמבר 2014.
| --- | --- |
בקרת זהויות :  NLI: 987007443979805171  ISNI: 0000 0003 9784 7146  NSK: 000110071  NTA: 117778508  RERO: 02-A018392191  SUDOC: 114974772  VIAF: 306187840   WorldCat (עם VIAF): 306187840
יצחק גולן (חבר הכנסת)

ערך זה עוסק בחבר הכנסת מטעם המפלגה הפרוגרסיבית והליברלית. אם התכוונתם למשמעות אחרת, ראו .
יצחק גולן (27 באוגוסט 1912 - 14 באוקטובר 1991) היה איש ציבור ישראלי שכיהן כחבר הכנסת בשנים 1959–1977.
ביוגרפיה

גולן נולד בחודורוב שבפולין בשם יצחק גולדשטיין. בלבוב למד בגמנסיה העברית והחל לימודי משפטים באוניברסיטה. במקביל היה פעיל בתנועת "הנוער הציוני" ונבחר להנהגת התנועה הראשית בפולין. כן שימש גולן חבר המועצה הארצית של ההסתדרות הציונית בגליציה המזרחית. בשנת 1936 עלה לארץ ישראל והיה מבין מייסדי קיבוץ אושה, מטעם  התנועה שב בשליחות לפולין בשנת 1938 ובשנית ב-1947.
בארץ החל גולן לפעול כחבר הוועד הפועל והוועדה המרכזת של "העובד הציוני". בשנים 1944–1960 היה חבר המרכז החקלאי ומשנת 1947 כיהן גם בוועד הפועל הציוני. משנת 1949 שימש חבר מרכז, הנהלת ומזכירות המפלגה הפרוגרסיבית, מטעמה נבחר לכנסת הרביעית בשנת 1959.
כהונתו בכנסת נמשכה לאורך חמש כנסות רצופות, למעט תקופה קצרה בראשית הכנסת השישית עד להתפטרותו של משה קול ובראשית הכנסת השמינית, עד להתפטרותו של גדעון האוזנר. בשנת 1965 פרש מהמפלגה אל ליברלים עצמאיים, בה כיהן בשנים 1968–1974 כיו"ר הנהלת המפלגה ובשנת 1977 נבחר ליו"ר מרכז המפלגה. לאורך כהונתו בכנסת היה גולן חבר ועדת הכספים, ועדת הכלכלה, ועדת הכנסת, ועדת הפנים וועדת העבודה.
נפטר בשנת 1991 והובא למנוחות בבית העלמין המשותף לקיבוצים אושה, כפר המכבי ורמת יוחנן.
הרתעה (אסטרטגיה)

הרתעה היא מדיניות אסטרטגית שנועדה למנוע מאויב או מיריב לבצע פעולה מסוימת, באמצעות איתות שהתגובה על הפעולה תביא ליריב נזק הגדול מן התועלת. ההרתעה היא מדיניות נפוצה במסגרת יחסים בינלאומיים.
ההרתעה מבוססת על האמצעים העומדים (או שהצד המאוים חושב שעומדים) לרשות הצד המאיים ועל נכונותו לעשות בהם שימוש. אלמנט מרכזי של אסטרטגיית ההרתעה הוא שהאיום צריך להיתפס כאיום אמין בעיני הצד המאוים. כיוון שיעד ההרתעה הוא להשפיע על תהליכי קבלת ההחלטות של הצד המאוים, על המאיים לדעת אילו אינטרסים חשובים לצד המאוים.
אחד הקשיים המשמעותיים בתורת ההרתעה הוא קיומו של שוני בין תפיסת המציאות ועולם הערכים של הצד המאיים לבין אלו של הצד המאוים. ככלל, כשיש שוני בין תפיסת העולם של הצדדים, יתקשה המאיים להציב הרתעה אפקטיבית כלפי המאוים. לדוגמה, אם הצד המאיים סבור שחיי אדם הם ערך עליון הוא עשוי ליצור הרתעה המבוססת על הסבת אבדות רבות בנפש. אולם, אם בעיני הצד המאוים, ערכם של חיי אדם נופל בהשוואה לערכים ואינטרסים אחרים, ייתכן שהאיום לא יספק הרתעה.
סוגי הרתעה

בהקשר האסטרטגי נהוג להבחין בין 4 סוגי הרתעות: הרתעה פעילה, הרתעה מזערית, הרתעה מדורגת והרתעה הדדית.
הרתעה פעילה: מדינה אשר תשתמש בכוחה לא רק נגד מתקפה עליה אלא גם במקרה של תקיפת בעלות בריתה.
הרתעה מזערית/ מוגבלת: הפעלת כוח ההרתעה רק כדי להגן על אזרחי המדינה והטריטוריה שלה בלבד.
הרתעה הדרגתית: המדינה מבקשת להראות את עוצמתה, ולהגיב על קשת רחבה של פעולות איבה נגדה. כול פעולה והעונש המתאים לה, על-פי מידת חומרתה.
הרתעה הדדית: משקפת מצב של איזון בין שני כוחות, הנמנעים מתקיפה, כדי להימנע מפעולת תגמול.
הרתעה נחלקת לארבעה סוגים עיקריים:[דרושה הבהרה]
הרתעה כללית: גורם המונע באמצעות איום בתגובה התקפה כוללת של היריב על המרתיע.
הרתעה ספציפית: מאפשרת התמודדות עם הפרות מוגבלות של סטטוס קוו צבאי שאינן מגיעות לרמה של מלחמה כוללת.
הרתעה ישירה: מניעת פגיעה של היריב במרתיע, או מניעת שינויו של סטטוס קוו בין המרתיע למורתע.
הרתעה עקיפה: גורם המונע מהיריב לפגוע בבעלת ברית של המרתיע.
ההרתעה הישראלית

כמו ברוב הצבאות, גם האסטרטגיה של צה"ל מכילה נדבך של הרתעה (לצד עקרונות כמו הכרעה ויוזמה). מילון המונחים הרשמי של צה"ל מגדיר את המונח "הרתעה" באופן הבא:
פעולה או תהליך של איום המונעים מן האויב נקיטת פעולה בשל חשש מפני תוצאותיה. ההרתעה יוצרת הלך-רוח בדבר קיומו של איום אמין, שאין פעולת נגד סבירה נגדו, לדעת מקבלי ההחלטות של האויב. מימוש האיום כרוך להערכתם בתוצאות שאין הם יכולים או רוצים לעמוד בהן.
ההרתעה האסטרטגית של צה"ל נסמכת על הזרוע הארוכה שלו ויכולתו לתקוף מטרות אויב גם בטווחים רחוקים. חיל האוויר הישראלי נחשב לחיל האוויר החזק ביותר במזרח התיכון ומהווה חלק נכבד בזרוע הארוכה של ישראל.
ההרתעה הישראלית > הרתעה גרעינית

מדיניות הגרעין של ישראל מהווה אף היא הרתעה אסטרטגית. על אף שישראל שומרת על עמימות בנושא, הדעה מקובלת היא שלישראל יש נשק גרעיני בכמויות רבות, ויכולת לשגר אותו על כל מדינת אויב במזרח התיכון באמצעות טילי יריחו או מהצוללות שלה. נטען שהצוללות של ישראל הן בעלות יכולת לשגר טילים גרעיניים ובכך מאפשרות לישראל את יכולת המכה השנייה במקרה שהיא בעצמה תותקף בנשק גרעיני ומתקני השיגור היבשתיים שלה ייפגעו.
ראו גם

אסטרטגיה צבאית
מכה שנייה
הלם ומורא
תורת המשחקים
קבלת החלטות